តំបន់​ដែល​មាន​ឈ្មោះ​ថា ""Germania"" ត្រូវ​បាន​រស់នៅ​ដោយ​ជនជាតិអាល្លឺម៉ង់​ជាច្រើន ដែល​គេ​បាន​ស្គាល់ និង​កត់ត្រា​ក្នុង​ឯកសារ​នៅ​មុន​គ.ស.១០០​។ នៅ​សតវត្សទី១០ ទឹកដី​អាល្លឺម៉ង់ បាន​បង្កើត​ជា​ចំណុចកណ្ដាល​នៃ ""ចក្រភពរ៉ូមពិសិដ្ឋ"" (Holy Roman Empire) របស់​ដល់​ឆ្នាំ​១៨០៦​។ ក្នុងកំលុង​សតវត្សទី១៦ ភាគខាងជើង​អាល្លឺម៉ង់ បាន​ក្លាយទៅជា​មជ្ឈមណ្ឌល​នៃ​ការធ្វើកំណែទម្រង់​លទ្ធិប្រូតេស្តង់​។ ក៏​ដូច​ប្រទេស​អាល្លឺម៉ង់​សម័យទំនើប​នេះ​ដែរ ប្រទេស​អាល្លឺម៉ង់​ត្រូវ​បាន​ធ្វើការ​បង្រួបបង្រួម​ជាលើកដំបូង ដោយ​ជ័យជម្នះ​ក្នុង​សង្គ្រាមបារាំង-ព្រុសឆ្នាំ១៨៧១​។ នៅ​ឆ្នាំ​១៩៤៩ (ក្រោយ​សង្គ្រាមលោកលើកទី២) អាល្លឺម៉ង់​ត្រូវ​បាន​បែងចែក​ទៅជា​រដ្ឋ​ពីរ​គឺ​៖ អាល្លឺម៉ង់ខាងកើត និង អាល្លឺម៉ង់ខាងលិច តាមរយៈ​ខ្សែបន្ទាត់​ដែល​គ្រប់គ្រង​ដោយ​ពួក​សម្ព័ន្ធមិត្ត (សហរដ្ឋអាមេរិក ចក្រភពអង់គ្លេស សាធារណរដ្ឋបារាំង និង សហភាព​សូវៀត)។ រដ្ឋ​ទាំងពីរ​នេះ ត្រូវ​បាន​បង្រួបបង្រួម​សាជាថ្មី​នៅ​ឆ្នាំ​១៩៩០​។ អាល្លឺម៉ង់ខាងលិច បាន​ចូល​ជា​សមាជិក ""សហគមន៍អឺរ៉ុប"" (EC) នៅ​ឆ្នាំ​១៩៥៧ ដែល​ក្រោយមក​បាន​ក្លាយទៅជា ""សហភាពអឺរ៉ុប"" នៅ​ឆ្នាំ​១៩៩៣​។ អាល្លឺម៉ង់ ក៏​ជា​ផ្នែក​មួយ​នៃ​តំបន់គ្មានព្រំដែនសិនហ្គេន (Shengen Zone) និង បាន​ដាក់​ឲ្យ​ចរាចរ​រូបិយប័ណ្ណអឺរ៉ុប (ប្រាក់ Euro) នៅ​ឆ្នាំ​១៩៩៩​។